
Thus shall ye think of all this fleeting world:

A star at dawn, a bubble in a stream,

A flash of lightning in a summer cloud,

A flickering lamp, a phantom, and a dream.

- The Diamond Sutra







အနှီသို့ ရေပွက်ပမာ ဤကမ္ဘာကို သင်တို့တွေးကြပေလိမ့်၊

အရုဏ်ဦးက ကြယ်၊ စမ်းချောင်းထဲ ရေပွက်ငယ်

ဂိမှန်တိမ်က လျှပ်တစ်ချက်

ပဏာမဇာတ်လမ်း

နိဒါန်းမတိုင်မီ

လူ့သမိုင်းမတိုင်ခင်မှာ ကမ္ဘာမြေကြီးနဲ့ စကြဝဠာတစ်ခုလုံးရဲ့သမိုင်းပါ အကျုံးဝင်သော ပိုမိုကြီးမားတဲ့ပမာဏတစ်ခု ရှိလို့နေပါတယ်။ ဒီအကြိုဇာတ်လမ်းက အတိတ်ကို ပိုမိုကြီးမားတဲ့အတိုင်းအတာနဲ့ဖော်ပြခြင်းဖြင့် လူ့သမိုင်းအတွက် ဇာတ်အိမ်ပျိုးပေးလိုက်တာပါ။ ဒေသတစ်ခုချင်းစီရဲ့ သမိုင်းဆိုင်ရာအရေးပါပုံကို နားလည်နိုင်ဖို့ ကမ္ဘာ့သမိုင်းကို ကျွန်တော်တို့ လိုအပ်သလိုပဲ ဒီမြေကမ္ဘာနဲ့စကြဝဠာရဲ့သမိုင်းအတွင်းမှာ လူ့သမိုင်းရဲ့နေရာကို သိမြင်နိုင်ဖို့ မြေပုံကြီးကြီးတစ်ခု ကျွန်တော်တို့ လိုအပ်ပါတယ်။

(၂၀)ရာစုလယ်မတိုင်ခင်ထိ နက္ခတ္တဗေဒပညာရှင်အများစုက စကြဝဠာမှာ နောက်ခံသမိုင်းကြောင်း မရှိခဲ့ဘူးလို့ပဲ မှတ်ထင်ထားခဲ့ကြပါတယ်။ စကြဝဠာဆိုတာ သူ့ဟာသူ ဒီလိုပဲ အမြဲတည်ရှိနေခဲ့တယ်ပေါ့။ သို့ပေမယ့် ဒီအယူအဆကို သံသယဖြစ်စရာအကြောင်းတွေ ရှိလာခဲ့ပါတယ်။ (၁၉၂၀)ပြည့်လွန်နှစ်တွေမှာ အမေရိကန် နက္ခတ္တဗေဒပညာရှင် Edwin Hubble က ‘အဝေးဆုံးက ကြယ်စုတွေအားလုံးဟာ ကျွန်တော်တို့နဲ့ဝေးရာကို ပျံသန်းသွားနေကြတယ်’ ဆိုတဲ့အထောက်အထား တွေ့ရှိခဲ့ပါတယ်။ ဒီအထောက်အထားက ‘စကြဝဠာဟာ ပြန့်ကားသွားနေတာ ဖြစ်နိုင်ကောင်းတယ်’ ဆိုတဲ့ ထူးခြားတဲ့အ​​ယူအဆကို ညွှန်းဆိုနေခဲ့ပါတယ်။ ဟုတ်ပြီ ပြန့်ကားသွားနေတာဆိုရင် စကြဝဠာဟာ အတိတ်တုန်းက ဒီထက်ပိုပြီးသေးငယ်ခဲ့ရမှာပေါ့။ ဝေးလှတဲ့အတိတ်တစ်ချိန်မှာ အက်တမ်တစ်လုံးထက်တောင် ပိုပြီးသေးကောင်းသေးဦးမယ့် နေရာလေးတစ်ခုထဲမှာ ထိုးသိပ်ထည့်ထားခံခဲ့ရတာ ဖြစ်ရမယ်။

(၂၀)ရာစုလယ်အရောက်မှာ အထောက်အထားတွေ လုံလုံလောက်လောက် စုစည်းမိလာပြီးတော့ အထက်ကပြောသလို တကယ်ဖြစ်ခဲ့တာပါ ဆိုတဲ့အချက်ကို နက္ခတ္တဗေဒပညာရှင်အများစုက ယုံကြည်လာခဲ့ပါတော့တယ်။ တကယ်တော့ လူသားတွေသည်သာလျှင် သမိုင်းကြောင်းရှိတာမဟုတ်ဘဲ ကမ္ဘာမြေမှာလည်း သမိုင်းကြောင်းရှိသလို စကြဝဠာကြီးတစ်ခုလုံးအနေနဲ့လည်း သမိုင်းကြောင်းရှိမှန်း အဖြေပေါ်သွားခဲ့ပါတယ်။ (၂၀)ရာစုလယ်ကတည်းက အဆိုပါသမိုင်းကြောင်းကို ကျွန်တော်တို့ပြောပြလာနိုင်ခဲ့ကြပြီး လူ့သမိုင်းဟာ ပိုမိုကြီးကျယ်ပြီးတော့ သိပ္ပံနည်းကျတဲ့ ဖန်ဆင်းခြင်းပုံပြင်တစ်ခုရဲ့ အစိတ်အပိုင်းဖြစ်တယ်ဆိုတာကို သိရှိလာကြပါတယ်။ (၂၁)ရာစုဦးမှာ ကျွန်တော်တို့ နားလည်ခဲ့တဲ့အတိုင်း လူ့သမိုင်းမတိုင်ခင် အကြိုဇာတ်လမ်းက (စကြဝဠာရဲ့) ပိုမိုကြီးမားတဲ့ ဇာတ်လမ်းကြောင်းကို အကျဉ်းချုပ်ပြောပြပါတယ်။

လွန်ခဲ့တဲ့နှစ် (၁၃.၇) ဘီလျံ (၁၃,၇၀၀,၀၀၀,၀၀၀)မှာ စကြဝဠာဟာ နက္ခတ္တဗေဒပညာရှင်တွေ ‘the Big Bang’ လို့ ခေါ်တဲ့နေရာကနေ စတင်ပေါ်ပေါက်လာခဲ့ပါတယ်။ ဒါဟာ သမိုင်းနေ့စွဲအားလုံးရဲ့ ပထမဆုံးနေ့စွဲပဲ ဖြစ်ပါတယ်။ The Big Bang မတိုင်ခင်က ဘာရှိခဲ့သလဲဆိုတာတော့ ကျွန်တော်တို့မသိပါဘူး၊ အချိန် ဒါမှမဟုတ် အာကာသ ဒါမှမဟုတ် ဗလာဟင်းလင်းပြင် ရှိခဲ့သလားဆိုတာ ကျွန်တော်တို့မသိပါဘူး။ ဒါနဲ့ ပတ်သက်လို့တော့ သတင်းအချက်အလက်တွေ၊ သီအိုရီတွေ မရှိသေးပါဘူး။ သိုသော်လည်း စကြဝဠာစတင်ဖြစ်တည်လာတဲ့ အခိုက်အတန့်ကစလို့ ဇာတ်ကြောင်းကို ခေတ်သိပ္ပံပညာရဲ့ ပင်မအယူအဆများနဲ့ ကိုက်ညီအောင်၊ ပိုမိုများပြားလာတဲ့ အထောက်အထား တစ်ပုံတစ်ပင်ကြီးအပေါ် အခြေခံကာ ကျွန်တော်တို့ ပြောနိုင်လာခဲ့ပါပြီ။

စတင်ပေါ်ပေါက်လာချိန်က စကြဝဠာဟာ အက်တမ်တစ်လုံးထက်ပင် သေးကောင်းသေးဦးမယ့် အရွယ်လောက်သာ ရှိခဲ့နိုင်ပါတယ်။ သူ့ထဲမှာ ကျွန်တော်တို့ရဲ့လောကကြီးကို ဖွဲ့တည်ပေးမယ့် ဒြပ်/စွမ်းအင်အားလုံး ပါဝင်နေခဲ့တယ်။ သို့သော် စကြဝဠာဟာ (အပူချိန်ဘီလျံနဲ့ချီပြီး) သိပ်ကိုပူလွန်းတော့ ဒြပ်၊ စွမ်းအင်၊ အမှုန်များ၊ အာကာသနဲ့ အချိန်ဆိုတာတွေအားလုံးဟာ ရောမွှေထားသလို ဖြစ်နေခဲ့တယ်။ အားနဲ့အင်နဲ့ ပေါက်ကွဲသွားပြီးတဲ့အခါ စကြဝဠာဟာ ဝုန်းဝုန်းဒိုင်းဒိုင်းနဲ့ကို ပြန့်ကားလာခဲ့တာ အလင်းရဲ့အလျင်ထက်တောင် မြန်ပါလိမ့်ဦးမယ်။ ပြန့်ကားလာချိန်မှာပဲ အပူချိန်လျော့ပြီးတော့ အေးလာနေတယ်။ ရေငွေ့က ငွေ့ရည်ဖွဲ့ပြီး နောက်ဆုံးမှာ ရေဖြစ်သွားသလိုပဲ စကြဝဠာဟာလည်း အေးလာတာနဲ့အမျှ “အသွင်ပြောင်းလဲခြင်း”* ဖြစ်စဉ်တစ်ခုကို ဖြတ်သန်းသွားနေခဲ့ပါတယ်။ ဖြစ်တည်ပြီး ပထမဆုံးစက္ကန့်အတွင်းမှာ မတူတဲ့အားတွေ ပေါ်ပေါက်လာခဲ့တယ်၊ (အရာဝတ္ထုတွေကို ဆွဲနိုင်တဲ့) ဒြပ်ဆွဲအား နဲ့ (ဆန့်ကျင်ဘက်ဓာတ်တွေကို ဆွဲငင်ပြီး တူညီတဲ့ဓာတ်တွေကို တွန်းကန်စေတဲ့) လျှပ်စစ်သံလိုက်စက်ကွင်းတို့ ပါဝင်ပါတယ်။ ဒြပ်ရဲ့အခြေခံ Quark တွေလည်း ပေါ်လာခဲ့ပါတယ်။ သို့ပေမယ့် အစမှာ စကြဝဠာဟာ ဝရုန်းသုန်းကားနိုင်လွန်းတော့ အမှုန်တွေအများစုဟာ ဖြစ်ပေါ်လာပြီးပြီးချင်းမှာပဲ အချင်းချင်းဖျက်ဆီးပစ်လိုက်ကြပြီး စွမ်းအင်စစ်စစ်**အဖြစ်သိုံ ပြောင်းလဲသွားပါတယ်။

*phase changes

**pure energy

ပထမဆုံးစက္ကန့်မဆုံးခင်မှာ ပြန့်ကားတဲ့အရှိန်က နှေးသွားပါတယ်။ စကြဝဠာအတွင်းမှာ အခုကျွန်တော်တို့ သိနေတဲ့အရာဝတ္ထုတွေ ပါဝင်ပြီးသားဖြစ်နေပါတယ်၊ ဒီထဲမှာ ဒြပ်အက်တမ်တိုင်းအတွက် အခြေခံဖွဲ့စည်းမှုဖြစ်တဲ့ ပရိုတွန်တွေ၊ အီလက်ထရွန်တွေနဲ့ စွမ်းအင်ရဲ့ အခြေခံအသွင် အနည်းဆုံး (၄)မျိုး ပါဝင်ပါတယ်။ စကြဝဠာဟာ (အခု)နေရဲ့ ဗဟိုထက်ကို ပိုပူနေသေးပြီးတော့ စွမ်းအင်နဲ့ လျှပ်စစ်ဓာတ်ဆောင်အမှုန်တွေ ပရမ်းပတာရောနေတဲ့ ပလာစမာနဲ့ ဖွဲ့စည်းထားပါတယ်။ နှစ် ၃သိန်း၈သောင်း လောက်ကြာပြီးတဲ့အခါ နောက်ထပ် အသွင်ပြောင်းလဲခြင်းတစ်ရပ် ဖြစ်ပေါ်လာခဲ့ပါတယ်။ လျှပ်ဖိုဓာတ်ဆောင်ပရိုတွန်တွေက လျှပ်မဓာတ်ဆောင်အီလက်ထရွန်တွေကို ဖမ်းယူနိုင်လောက်အောင် စကြဝဠာဟာ အေးလာခဲ့ပြီး ပထမဆုံးအက်တမ်တွေ ဖွဲ့တည်လာခဲ့ပါတယ်။ ဒီအက်တမ်တွေဟာ လျှပ်ဖိုလည်းမဟုတ်၊ လျှပ်မလည်းမဟုတ်ကြတဲ့အတွက် ဒြပ်ဟာ လျှပ်စစ်သံလိုက်ရောင်ခြည်နဲ့ ဓာတ်ပြုတာ ရုတ်ချည်းရပ်ဆိုင်းသွားခဲ့ပါတယ်။ စကြဝဠာရဲ့သမိုင်းမှာ ဒီအခိုက်အတန့်က ထုတ်လွှတ်ခဲ့တဲ့စွမ်းအင်ကို Cosmic Background Radiation (CBR) အဖြစ် ယနေ့တိုင်တွေ့နိုင်ပါသေးတယ်။ CBR ကို ရုပ်မြင်သံကြားစက်အဟောင်းများပေါ်မှာ (ရုပ်သံလိုင်းများပြီးဆုံးချိန်) ဗြုတ်ထနေတဲ့လှုပ်ရှားမှုအဖြစ် တွေ့မြင်နိုင်ပြီး သူ့ရဲ့တည်ရှိမှုက အခုပြောနေတဲ့ စကြဝဠာဇာတ်ကြောင်းဟာ မှန်ကန်ကြောင်း ခိုင်မာတဲ့ အထောက်အထားတစ်ခုဖြစ်ပါတယ်။

ဒီအဆင့်မှာ ဒြပ်ဟာ အရိုးရှင်းဆုံး ပုံသဏ္ဍာန်တွေနဲ့ ရှိခဲ့ပါတယ်။ ဒြပ်အများစုကို မျောလွင့်နေတဲ့ ဟိုက်ဒြိုဂျင်နဲ့ ဟီလီယမ်အက်တမ်များနဲ့ ဖွဲ့စည်းထားပါတယ်။ ဟိုက်ဒြိုဂျင်အက်တမ်ဟာ ပရိုတွန်တစ်လုံးနဲ့ အီလက်ထရွန်တစ်လုံး ပါဝင်ပြီး ဟီလီယမ်အက်တမ်ကတော့ ပရိုတွန်နှစ်လုံးနဲ့ အီလက်ထရွန်နှစ်လုံးပါဝင်ပါတယ်။ နှစ်သန်းပေါင်းများစွာကြာအောင် ကနဦးစကြဝဠာလေးဟာ ဟိုက်ဒြိုဂျင်နဲ့ ဟီလီယမ်အက်တမ်များပါဝင်တဲ့ တိမ်ထုကြီးများအနေနဲ့သာ ရှိခဲ့ပါတယ်။ ကြယ်တွေမရှိသေးတော့ ဖြတ်သန်းစီးဆင်းနေတဲ့ စွမ်းအင်ထုကြီးကလာတဲ့ မှိန်ပျပျအလင်းရောင်လေးကသာ စကြဝဠာကို ထွန်းညှိပေးနေခဲ့ပါတယ်။

ဒီနောက်တော့ ခေတ်သစ်ဖန်ဆင်းခြင်းပုံပြင်မှာ အံ့ဩဘနန်းအဖြစ်ရဆုံး အလှည့်အပြောင်းတွေထဲက တစ်ခုမှာ အကြောင်းအရာတွေက ပိုမိုရှုပ်ထွေးလာခဲ့ပါတယ်။ ပထမဆုံးပေါ်လာတဲ့ ရှုပ်ထွေးသောအရာတွေကတော့ ကြယ်တွေပါပဲ။ ပထမဆုံးသောကြယ်တွေရဲ့ ဗိသုကာကတော့ ဒြပ်ဆွဲအားပဲ ဖြစ်ပါတယ်။ (၁၇)ရာစုမှာ Isaac Newton သက်သေပြခဲ့သလို ဒြပ်ရဲ့ အစိတ်အပိုင်းတိုင်းက တခြားအစိတ်အပိုင်းတိုင်းကို ဆွဲအားတစ်ခု သက်ရောက်နေပါတယ်။ ဒါ့ကြောင့်မို့ ကျွန်တော်တို့ ကမ္ဘာမြေပေါ်ကနေ လိမ့်မကျဘဲ တွယ်ကပ်နေတာပေါ့။ (၂၀)ရာစုမှာ Albert Einstein သက်သေပြခဲ့တဲ့ “ဒြပ်နဲ့ စွမ်းအင်ဟာ တူညီသောအခြေခံအနှစ်အသားတစ်ခုရဲ့ မတူညီတဲ့ အသွင်သဏ္ဍာန်များသာဖြစ်တယ်” ဆိုတဲ့အချက်ကြောင့် စွမ်းအင်မှာလည်း ဆွဲအားရှိပါတယ်။ ဆိုတော့ ကနဦးစကြဝဠာထဲမှာ စွမ်းအင်နဲ့ ဒြပ်အစိတ်အပိုင်းတစ်ခုစီက အခြားအစိတ်အပိုင်းတစ်ခုစီကို ညင်သာတဲ့ ဆွဲအားတစ်ခု သက်ရောက်နေခဲ့ပါတယ်။ ဆွဲအားက မျောလွင့်နေတဲ့ ဟိုက်ဒြိုဂျင်နဲ့ ဟီလီယမ်အက်တမ် တိမ်တိုက်ကြီးတွေကို တဖြည်းဖြည်းနဲ့ ဆွဲယူရာမှ ဘီလျံနဲ့ချီတဲ့ တိမ်တိုက်တွေဖြစ်လာခဲ့ပြီး သူတို့ဟာ ဒြပ်ဆွဲအားရဲ့အောက်မှာ ကျုံ့ဝင်လာနေပါတယ်။ ကျုံ့လာတာနဲ့အမျှ ပိုပိုပူလာခဲ့ပါတယ်။ တိမ်တွေထဲက အက်တမ်တွေရဲ့ ရွေ့လျားမှုဟာ ပိုမြန်လာပြီး အချင်းချင်း ကြမ်းကြမ်းတမ်းတမ်း တိုးတိုက်မိကြပါတယ်။ နောက်ဆုံး တိမ်တစ်ခုချင်းစီရဲ့ ဗဟိုက အပူချိန်ဟာ (၁၀)ဒီဂရီဆဲလ်စီးယပ်စ်ကို ရောက်လာတဲ့အခါ ဟိုက်ဒြိုဂျင်အက်တမ်တွေ အချင်းချင်းပေါင်းစည်းလာကြပါတယ်၊ ပေါင်းသွားတာနဲ့အတူ အက်တမ်တွေကနေ စွမ်းအင်စစ်စစ်အဖြစ်သို့ အသွင်ပြောင်းသွားခဲ့ပါတယ်။ ဒီလိုပေါင်းစည်းခြင်းဟာ ဟိုက်ဒြိုဂျင်ဗုံးတစ်လုံးအတွင်းမှာ ဖြစ်ပျက်တာနဲ့ အတိအကျကိုတူပါတယ်။ တိမ်တစ်ခုစီရဲ့ဗဟိုမှာ ဒီဟိုက်ဒြိုဂျင်ဗုံးအကြီးစားတွေကနေ ထုတ်လွှတ်တဲ့စွမ်းအင်ဟာ ဒြပ်ဆွဲအားကိုဆန့်ကျင်ပြီး တိမ်တွေကြားက အေးနေတဲ့နေရာလွတ်ထဲကို လျှံကျစီးထွက်လာပါတယ်။ ဒါဟာ စကြဝဠာဖြစ်တည်ပြီး နှစ်သန်း (၂၀၀)လောက်အကြာမှာ ပထမဆုံးသောကြယ်တွေ မွေးဖွားခဲ့ပုံပါပဲ။ ကျွန်တော်တို့ရဲ့ နေမင်းကြီးလိုပဲ ကြယ်အများစုဟာ နောက်ထပ်နှစ်ဘီလျံပေါင်းများစွာ ဆက်လက်လောင်ကျွမ်းနေပါလိမ့်ဦးမယ်။ 

ဒြပ်ဆွဲအားရဲ့ သိမ်မွေ့တဲ့လွန်ဆွဲမှုအောက်မှာ ကြယ်တွေဟာ “ကြယ်စုများ”အဖြစ်သို့ စုစည်းမိသွားကြပါတယ်၊ ကျွန်တော်တို့ရဲ့ နဂါးငွေ့တန်းကြယ်စုလိုပဲ ကြယ်စုများမှာ ကြယ်ပေါင်းဘီလျံနဲ့ချီပါဝင်ပြီးတော့ ကြယ်စုကြီးများစွာက ထပ်မံပေါင်းစည်းမိတဲ့အခါ ကြယ်စုဆိုင်ကြီးတွေ* အဖြစ်ဖွဲ့စည်းလာခဲ့ပါတယ်။ သိပ်ကြီးမားလှတဲ့ အတိုင်းအတာနဲ့ဆိုရင်တော့ ဒြပ်ဆွဲအားက စကြဝဠာရဲ့ပြန့်ကားမှုကို တန်ပြန်နိုင်လောက်အောင် အားမကောင်းလှတဲ့အတွက် ကြယ်စုဆိုင်ကြီးတွေကို ဒြပ်ဆွဲအားက ဆွဲထိန်းထားသော်လည်း သူတို့ကြားက ကွက်လပ်က စကြဝဠာပြန့်ကားမှုနဲ့အတူ ကျယ်ပြန့်လာခဲ့ပါတယ်။

(*clusters of galaxies)

ဒြပ်စင်အသစ်တွေ ဖွဲ့စည်းခြင်းအားဖြင့် ကြယ်တွေဟာ ရှုပ်ထွေးမှုပုံစံသစ်တစ်ရပ်ကို မွေးဖွားပေးလာခဲ့ပါတယ်။ အကြီးဆုံးကြယ်တွေက ဖိအားအများဆုံး ထုတ်လွှတ်တဲ့အတွက် အပူဆုံးဖြစ်လေ့ရှိပါတယ်။ သူတို့ရဲ့ဗဟိုချက်မှာ ပေါင်းစည်းဓာတ်ပြုမှုတွေ*ဟာ မြန်မြန်ဆန်ဆန်ကြီးဖြစ်ပေါ်လာခဲ့ကာ နှစ်သန်းပေါင်းအနည်းငယ် ကြာပြီးတဲ့နောက်မှာတော့ သူတို့မှာ ဟိုက်ဒြိုဂျင်တွေကုန်ခန်းလာခဲ့ပါတယ်။ ဒီအချိန်မှာ ကြယ်ကြီးတွေရဲ့ ဗဟိုချက်များ ပြိုပျက်ရာမှ ပိုမိုမြင့်မားတဲ့အပူချိန်ကို ထုတ်လွှတ်ခဲ့ရာ ဟီလီယမ်အက်တမ်တွေပေါင်းစည်းမိပြီး ပိုရှုပ်ထွေးတဲ့ ကာဗွန်ကဲ့သို့ဒြပ်စင်တွေ  ဖွဲ့စည်းလာသည့်တိုင်အောင် ပြိုပျက်နေခဲ့ပါတယ်။ ဒီလို ပရမ်းပတာပြိုပျက်မှုများ တောက်လျောက်ဖြစ်တဲ့ဖြစ်စဉ်မှာ နြူကလိယပ်စ်မှာ ပရိုတွန် (၂၆)လုံးပါတဲ့ သံဒြပ်စင်အထိ ဒြပ်စင်အသစ်များကို ဖန်တီးပေးခဲ့ပါတယ်။ ပရိုတွန်များများပါဝင်တဲ့ ဒြပ်စင်တွေဖြစ်တည်ဖို့ (ဘယ်လောက်ကြီးတဲ့ ကြယ်မျိုးကမှ မထုတ်လုပ်ပေးနိုင်တဲ့) အပူချိန်မျိုးကို လိုအပ်ပါတယ်။ သို့သော် ကြယ်ကြီးတစ်လုံး ပြိုပျက်သွားတဲ့အခါ supernova လို့ခေါ်တဲ့ ဧရာမပေါက်ကွဲမှုကြီးအတွင်းမှာ သေဆုံးသွားပါတယ်။ ဒီနေရာဟာ (periodic table က) ကျန်တဲ့ဒြပ်စင်တွေ ဖွဲ့တည်နိုင်တဲ့ နေရာပါပဲ၊ နြူကလိယပ်စ်မှာ ပရိုတွန် (၉၂)လုံးပါတဲ့ ယူရေနီယမ်အထိ တောက်လျောက်ပေါ့။ ဆိုတော့ကာ ကျွန်တော်တို့ကို ဖွဲ့စည်းထားတဲ့ ဓာတုပစ္စည်းတွေကို ကြယ်ကြီးတွေရဲ့ သေအံ့မူးမူးဝေဒနာတွေကနေ ထုတ်လုပ်ပေးထားတာပါ။ Supernova တွေက ဓာတုဗေဒကို ဖြစ်တည်စေခဲ့တယ်၊ သူတို့မရှိရင် ကျွန်တော်တို့လည်း ရှိမှာမဟုတ်၊ ကမ္ဘာမြေလည်း ရှိမှာမဟုတ်ပေဘူး။

(*fusion reactions)

Big Bang ကြီးအပြီး နှစ်ပေါင်းတစ်ဘီလျံလောက်အတွင်းမှာ ပထမဆုံးသော supernova တွေ ပွင့်ထွက်ခဲ့ကြတာ ဖြစ်နိုင်ပါတယ်။ အဲဒီအချိန်ကတည်းက supernova တွေဟာ ကြယ်တွေရဲ့ကြားက နေရာလပ်ကို ပိုမိုရှုပ်ထွေးတဲ့ ဒြပ်စင်တွေနဲ့ ဖြန့်ကြဲပေးနေခဲ့တာပါ၊ ဒီအခိုက်မှာ ဟိုက်ဒြိုဂျင်နဲ့ ဟီလီယမ်တို့က စကြဝဠာထဲမှာ အများဆုံးရှိတဲ့ ဒြပ်စင်တွေ ဖြစ်နေသေးပေမယ့် အခြားဒြပ်စင်တွေဟာလည်း သိသိသာသာ စုပုံလို့လာနေပါပြီ။ ဒီဒြပ်စင်တွေက ရှုပ်ထွေးတဲ့နည်းလမ်းတွေနဲ့ ပေါင်းစပ်နိုင်ပြီး ဓာတုပစ္စည်းတွေ ဖွဲ့စည်းကာ အသစ်ဖြစ်သော၊ ရှုပ်ထွေးသော အရာများကို ဖန်ဆင်းပေးနိုင်ပါတယ်၊ ကျွန်တော်တို့ လူသားတွေ အပါအဝင်ပေါ့။

အဆိုပါ ရှုပ်ထွေးသောအရာဝတ္ထုများကနေ ပြုလုပ်ထားတဲ့ ပထမဆုံးအရာများကတော့ ဂြိုဟ်ကြီးများဖြစ်ပါတယ်။ နဂါးငွေ့တန်းလိုကြယ်စုတွေထဲမှာ ဓာတုဒြပ်စင်အသစ်တွေကို ကြယ်တွေကြားကဟင်းလင်းပြင်ထဲ ကြဲဖြန့်ပေးနေခဲ့ပါတယ်။ ဒီတော့ ကြယ်သစ်တွေ ဖြစ်တည်လာတဲ့အခါ ဟိုက်ဒြိုဂျင်နဲ့ ဟီလီယံတိမ်တွေကနေတင် မကတော့ဘဲ ကာဗွန်၊ အောက်စီဂျင်၊ နိုက်ထြိုဂျင်၊ ရွှေ၊ ငွေ၊ ယူရေနီယံ နဲ့ တကယ်တော့ periodic table က ဒြပ်စင်တွေအားလုံးပါဝင်တဲ့ တိမ်တွေကနေပါ ဖြစ်တည်လာခဲ့တာ ဖြစ်ပါတယ်။ ဒီလိုတိမ်တိုက်တစ်ခုကနေ ကျွန်တော်တို့ရဲ့သူရိယနေမင်းကြီးဟာ လွန်ခဲ့တဲ့နှစ်(၄.၅)ဘီလျံခန့်က ဖွဲ့စည်းပေါ်ပေါက်လာခဲ့ပါတယ်။ ဒီတိမ်တိုက်ကို solar nebula လို့ခေါ်ပါတယ်၊ သူက ဒြပ်ဆွဲအားအောက်မှာ ကျုံ့ဝင်လာကာ အလယ်မှာ ဟိုက်ဒြိုဂျင်အက်တမ်တွေပေါင်းစုလာပြီးတော့ ‘နေ’လို့ ကျွန်တော်တို့ခေါ်တဲ့ ကြယ်ကြီးဖြစ်ပေါ်လာတာပါ။ Solar nebula အများစုကို နေကဝါးမျိုလိုက်ပေမယ့်၊ ဒြပ်ပမာဏ အနည်းငယ်ကတော့ သက်တမ်းနုသေးတဲ့နေမှ ဝေးရာသို့ ဆက်လက်လှည့်ပတ်နေခဲ့ပါတယ်။ ပတ်လမ်းတစ်ခုစီမှာ အက်တမ်တွေ တိုးတိုက်မိပြီး ပိုကြီးတဲ့အရာဝတ္ထုတွေအဖြစ် တဖြည်းဖြည်းဖွဲ့စည်းလာခဲ့ပါတယ်၊ နှင်းခဲဘောလုံးတွေနဲ့ အတော်တူပါတယ်။ (တချို့ ကြယ်တံခွန်တွေဟာ တကယ်ပဲ နှင်းဘောလုံးအကြီးစားတွေထက် နည်းနည်းပဲပိုကြီးတာပါ၊ ကျွန်တော်တို့ မြေကမ္ဘာသမိုင်းရဲ့ အကြွင်းအကျန်များပေါ့။) သူတို့တွေအချင်းချင်း တိုက်မိခိုက်မိပြီးတော့ planetesimals လို့ခေါ်တဲ့ ဥက္ကာခဲလို၊ ဂြိုဟ်သိမ်ဂြိုဟ်မွှားလို ပိုကြီးတဲ့အရာတွေအဖြစ် ဖွဲ့စည်းလာခဲ့ပါတယ်။ တဖြည်းဖြည်းနဲ့ ပတ်လမ်းတစ်ခုစီမှာ အစအနလေးတွေ ထိခတ်မိကြပြီး accretion လို့ခေါ်တဲ့ ဖြစ်စဉ်နဲ့ ဂြိုဟ်တွေ တသီတတန်း ဖြစ်ပေါ်လာခဲ့ပါတယ်။ နေရဲ့အပူက ဓာတ်ငွေ့ပိုဆန်တဲ့ဒြပ်စင်တွေကို ဗဟိုကနေဝေးရာသို့ တွန်းထုတ်ပစ်ပါတယ်၊ ဒါ့ကြောင့် (ကျွန်တော်တို့ရဲ့ နေအဖွဲ့အစည်းမှာ) အတွင်းဂြိုဟ်များ/နေနဲ့နီးသောဂြိုဟ်များဖြစ်တဲ့ မာကျူရီ၊ ဗီးနပ်စ်၊ ကမ္ဘာနဲ့ မားစ်တို့ဟာ အစိုင်အခဲ/ကျောက်တွေပိုများပြီး အပြင်ဂြိုဟ်များ/နေနဲ့ဝေးသောဂြိုဟ်များဖြစ်တဲ့ ဂျူပီတာ၊ စေတန်၊ ယူရေးနပ်စ်နဲ့ နက်ပ်ကျွန်းတို့ဟာ ဓာတ်ငွေ့ပိုများတာ ဖြစ်ပါတယ်။

အစဦးကမ္ဘာဂြိုဟ်ဟာ ပူလွန်းပြီး အန္တရာယ်များတဲ့နေရာတစ်ခု ဖြစ်ပါတယ်။ သူ့ကို ဥက္ကာခဲတွေ၊ ဂြိုဟ်သိမ်ဂြိုဟ်မွှားတွေက တဒိန်းဒိန်းနဲ့ လာတိုက်နေခဲ့ကြပြီး အရွယ်ကြီးလာတာနဲ့အမျှ ဗဟိုမှာဖိအားကြောင့် အပူများနေခဲ့တယ်၊ ရေဒီယိုသတ္တိကြွပစ္စည်းတွေကလည်း သူ့ကိုပိုပြီးပူစေပါတယ်။ သက်တမ်းနု ကမ္ဘာဂြိုဟ်လေးဟာ သိပ်ပူလွန်းတော့ differentiation လို့ခေါ်တဲ့ဖြစ်စဉ်နဲ့ အရည်ပျော်သွားခဲ့တယ်။ သံ၊ နစ်ကယ်လို အလေးဆုံးဒြပ်စင်တွေက ဗဟိုမှာနစ်ဝင်သွားပြီး ကမ္ဘာ့အူတိုင် (core) အဖြစ်ဖွဲ့စည်းလိုက်တယ်။ သတ္တုအူတိုင်ကနေ သံလိုက်စက်ကွင်းတွေ ထုတ်လွှတ်နေပြီးတော့ နေရောင်ခြည်ကလာတဲ့ ဖျက်အားပြင်းတချို့ရောင်ခြည်တွေရဲ့ ဘေးကနေ ကျွန်တော်တို့ကို ကာကွယ်ပေးပါတယ်။ ပိုပေါ့ပါးတဲ့ ဒြပ်ပစ္စည်းတွေက မွှပြီး အရည်ပျစ်ပျစ် ဖြစ်နေတဲ့ mantle လို့ခေါ်တဲ့ အလယ်ကြားလွှာကို ဖွဲ့စည်းပေးတယ်။ ပိုပြီးပေါ့ပါးတဲ့ ဒြပ်ပစ္စည်းတွေက မျက်နှာပြင်မှာ ကျန်နေခဲ့ပြီး ခပ်မြန်မြန်ပဲ အေးသွားတဲ့အခါ crust လို့ခေါ်တဲ့ အပေါ်ဆုံးက ဥခွံပါးအလွှာကို ဖွဲ့စည်းပေးပါတယ်။ မျက်နှာပြင်အလွှာက မိုင်အနည်းငယ်သာ အနက်ရှိပါတယ်။ အားလုံးထဲမှာ အပေါ့ပါးဆုံး ဒြပ်ပစ္စည်းတွေကတော့ ဓာတ်ငွေ့တွေပါ။ သူတို့က မီးတောင်တွေရှိရာ ကမ္ဘာ့မျက်နှာပြင်ကို ပလုံစီဖြတ်တက်လာပြီးတော့ ပထမဆုံးသောလေထုကို ဖွဲ့စည်းပေးခဲ့ပါတယ်။

ကမ္ဘာဂြိုဟ်သမိုင်းရဲ့ ပထမဆုံးနှစ် သန်း (၅၀၀) ကို Hadean (သို့) hellish ခေတ်လို့ခေါ်ပါတယ်။ ကမ္ဘာက ပူနေခဲ့ပြီး ဂြိုဟ်သိမ်တွေက တဝုန်းဝုန်းလာတိုက်တာကို ခံနေခဲ့ရပါတယ်၊ လေထုကလည်း လွတ်လပ်သောအောက်စီဂျင်* မရှိသေးပါဘူး။ ဆိုတော့ ဘာသက်ရှိမှ မရှင်သန်နိုင်တဲ့ အခြေအနေပါ။ သို့ပေမယ့် ကမ္ဘာက တဖြည်းဖြည်းအေးလာပါတယ်။ နောက်ဆုံးမှာ တိမ်ထုကြီးတွေအဖြစ်နဲ့ ကမ္ဘာကိုလှည့်ပတ်နေတဲ့ ရေငွေ့တွေက ကမ္ဘာ့မျက်နှာပြင်ပေါ် စတင်ရွာကျလာပြီး ပထမဆုံးသမုဒ္ဒရာများကို ဖြစ်ပေါ်စေခဲ့ပါတယ်။

(*free oxygen)

ဒီအစောဆုံး သမုဒ္ဒရာများအတွင်းမှာ ရှုပ်ထွေးဆန်းပြားမှု အသွင်သစ်တစ်ခု စတင်ဖြစ်ပေါ်လာခဲ့တာ သေချာသလောက်ပါပဲ။ အရည်အသွင်နဲ့ရေဟာ ဓာတုဓာတ်ပြုခြင်းများအတွက် သိပ်ကောင်းတဲ့ပတ်ဝန်းကျင်တစ်ခုကို ဖန်တီးပေးပါတယ်။ လေထဲမှာ အက်တမ်တွေက ရွေ့လျားတာမြန်လွန်းတော့ အချင်းချင်းပေါင်းစပ်ဖို့ မလွယ်ဘူး။ အစိုင်အခဲတွေထဲမှာကျတော့လည်း အက်တမ်တွေက ရွေ့လျားမှုမရှိသလောက်ဖြစ်နေရော။ ရေထဲမှာတော့ အနေတော်ပဲ၊ ဓာတုပစ္စည်းတွေက ရွေ့လျားမှုရှိတယ်၊ ဒါပေမယ့် သိပ်မမြန်လှတဲ့အတွက် အချင်းချင်း တွဲဖက်ညီတဲ့ ဓာတုပစ္စည်းတွေပေါင်းစပ်ပြီး ပိုမိုဆန်းပြားတဲ့ဓာတုပစ္စည်းတွေကို ဖွဲ့စည်းပေးခဲ့ပါတယ်။ ပင်လယ်အောက်မီးတောင်များမှ စွမ်းအင်နဲ့ဓာတုပစ္စည်းအများအပြားရှိတဲ့ အစောပိုင်းပင်လယ်များရဲ့ နက်ရှိုင်းတဲ့ တစ်နေရာရာမှာ ပိုပြီးဆန်းပြားတဲ့ ဓာတုပစ္စည်းတွေ စတင်ဖွဲ့တည်လာခဲ့ပါတယ်။ လွန်ခဲ့တဲ့ နှစ် (၃.၅)ဘီလျံမတိုင်မီ (ကမ္ဘာမြေဖြစ်တည်ပြီး နှစ်(၁)ဘီလျံအတွင်း) ကာလလောက်မှာ အဆိုပါဓာတုပစ္စည်းများက ပထမဆုံး သက်ရှိသတ္တဝါလေးတွေကို ဖြစ်ပေါ်စေခဲ့ပါတယ်။ ဇီဝဗေဒပညာရှင်တွေက ကလာပ်စည်းတစ်ခုတည်းပါသော သေးငယ်၊ ရိုးရှင်းတဲ့ ဒီသက်ရှိလေးတွေကို prokaryote လို့ ခေါ်ပါတယ်၊ prokaryote တွေဟာ ကမ္ဘာမြေပေါ်မှာ အတွေ့ရအများဆုံးသော သက်ရှိတွေအဖြစ် ယနေ့ထက်တိုင်ရှိနေဆဲဖြစ်ပါတယ်။ Prokaryote များအားလုံးလိုပဲ ပထမဆုံးသက်ရှိတွေဟာ သက်မဲ့ဒြပ်ဝတ္ထုတွေကနေ ကွဲပြားခြားနားလွန်းပါတယ်။  ကိုယ်တွင်းဇီဝဖြစ်စဉ်(metabolism) လို့ ဇီဝဗေဒပညာရှင်တွေခေါ်တဲ့ ဓာတုဓာတ်ပြုခြင်းများမှတဆင့် သက်ရှိတွေဟာ ပတ်ဝန်းကျင်ကစွမ်းအင်ကို ရယူနိုင်ကြပါတယ်။ DNA လို့ခေါ်တဲ့ ရှုပ်ထွေးသောမော်လီကျူးတွေရဲ့ အံအားသင့်ဖွယ်စွမ်းရည်များကို အသုံးပြုပြီး သက်ရှိတွေဟာ ပုံတူလည်းပွားနိုင်ကြပါတယ်။ Prokaryote တွေက လုံးဝနီးပါးတူညီတဲ့ ပုံတူ (clone) နှစ်ခုအဖြစ်သို့ ကွဲထွက်ခြင်းဖြင့် ရိုးရိုးရှင်းရှင်း ပုံတူပွားပါတယ်။ သို့ပေမယ့် ဒီလိုပွားရာမှာ သေးငယ်တဲ့မတိကျမှုလေးတွေဆိုတာ ရှိစမြဲပါ၊ ဆိုလိုတာက ပုံတူပွားထားတဲ့သက်ရှိတွေမှာ မသိသာတဲ့ကွဲပြားမှုလေးတွေ ရှိနေတတ်ပါတယ်။ ဒီလိုကွဲပြားမှုလေးတွေကြောင့် တချို့က စွမ်းအင်ရယူတဲ့နေရာမှာ တခြားသူတွေထက် နည်းနည်းပိုတော်နေတာမျိုး ရှိပါတယ်၊ ဒါ့ကြောင့် သူတို့က ကြီးထွားမှု၊ ပုံတူပွားမှုကို ပိုမိုအောင်မြင်စွာ စွမ်းဆောင်နိုင်ပါတယ်၊ ဒီလိုစွမ်းရည်တွေကို သူတို့ရဲ့ မျိုးဆက်တွေကိုလည်း လက်ဆင့်ကမ်းပေးပါတယ်။ ဒီလိုနည်းနဲ့ သက်ရှိများဟာ ကွဲပြားတဲ့ ပတ်ဝန်းကျင်အများအပြားမှာ လိုက်လျောညီထွေနေတတ်လာခဲ့ပြီး ကွဲပြားတဲ့မျိုးစိတ်တွေကို ဖြစ်ပေါ်စေကာ တဖြည်းဖြည်း ပြောင်းလဲလာခဲ့ပါတယ်။ ဒါဟာ Charles Darwin က natural selection လို့ခေါ်တဲ့ ဖြစ်စဉ်ပါပဲ။ ယနေ့ကျွန်တော်တို့ တွေ့မြင်နိုင်တဲ့ သက်ရှိမျိုးကွဲပေါင်းများစွာကို ဒီဖြစ်စဉ်ကနေဖန်ဆင်းခဲ့တာဖြစ်ပါတယ်။ မျိုးစိတ်တွေပိုမိုများပြားစွာ ဖြစ်ပေါ်လာတာနဲ့အတူ ကမ္ဘာ့မြေမျက်နှာပြင်ကို သက်ရှိအလွှာပါးလေး တစ်လွှာက လွှမ်းအုပ်ထားပေးလိုက်ပါတော့တယ်၊ ကမ္ဘာ့ဇီဝအလွှာ (biosphere) လို့ ခေါ်ကြပါတယ်။ လက်ရှိအထိတော့ ကမ္ဘာဂြိုဟ်ဟာ စကြဝဠာထဲမှာ သက်ရှိတွေရှိတဲ့ တစ်ခုတည်းသောဂြိုဟ်အဖြစ် သိရှိထားပါတယ်၊ သို့ပေမယ့် စကြဝဠာရဲ့ တခြားနေရာများမှာ သက်ရှိတွေဟာ အသွင်တစ်မျိုးမျိုးနဲ့ ရှိနေတာကို နောက်ဆုံးတစ်နေ့မှာ ကျွန်တော်တို့ တွေ့ကောင်းတွေ့ရနိုင်ပါတယ်။ 

ပထမဆုံး prokaryote တွေဟာ လွန်ခဲ့တဲ့ နှစ် (၃.၅)ဘီလျံလောက်က စတင်ဖြစ်ပေါ်ခဲ့တာဖြစ်မယ်၊ အကြောင်းက သူတို့ရဲ့ရုပ်ကြွင်းသဲလွန်စတွေကို ကျွန်တော်တို့ရထားလို့ပါ။ Natural selection ဖြစ်စဉ်မှတဆင့် prokaryote တချို့ဟာ အလင်းမှီအစာချက်လုပ်ခြင်း (photosynthesis) ကို ရှာဖွေတွေ့ရှိခဲ့ပြီး ဖြစ်ပါတယ်။ ဒါက နေရောင်ခြည်မှစွမ်းအင်ကို တိုက်ရိုက်ထုတ်ယူပြီး သူတို့ခန္ဓာကိုယ်ထဲမှာ သိုလှောင်ထားနိုင်တဲ့ ယနေ့အပင်များအားလုံးမှာရှိတဲ့ စွမ်းရည်ပဲဖြစ်ပါတယ်။ Photosynthesis ဟာ ခပ်စောစောကပဲ စတင်ခဲ့တယ်ဆိုတာ stromatolite လို့ခေါ်တဲ့ ရှေးရုပ်ကြွင်းတွေအရ သိရပါတယ်၊ ၎င်းတို့ဟာ သန္တာကျောက်နဲ့တူပြီး ရေညှိကဲ့သို့ သက်ရှိသန်းပေါင်းများစွာနဲ့ ဖွဲ့စည်းထားကာ အလင်းမှီအစာချက်နိုင်စွမ်း ရှိကြပါတယ်။ Photosynthesis မှာ အရေးအပါဆုံး ဘေးထွက်ပစ္စည်းတစ်ခုရှိပါတယ်။ နေရောင်ခြည်မှ စွမ်းအင်ကိုထုတ်ယူရာမှာ လိုအပ်တဲ့ ဓာတ်ပြုခြင်းများက အောက်စီဂျင်ကို ဘေးထွက်ပစ္စည်းအနေနဲ့ စွန့်ထုတ်ပါတယ်။ Photosynthesis လုပ်နိုင်တဲ့ သက်ရှိများစွာ ပွားများလာတာနဲ့အမျှ အောက်စီဂျင်ကိုလည်း လေထုထဲပိုများများ ထုတ်လွှတ်လာခဲ့ပါတယ်။ တချို့သက်ရှိတွေအတွက် ဒါကဘေးဆိုးတစ်ခုပါ၊ အကြောင်းက အောက်စီဂျင်ဟာ ဓာတ်ပြုဖို့သိပ်လွယ်ပြီး အဖျက်စွမ်းအား ကြီးမားလို့ပါ။ ဟုတ် မဟုတ် မီးကို စဉ်းစားကြည့်လိုက်ပါ၊ မီးဆိုတာ အရိုးဆုံးပြောရရင် အောက်စီဂျင်နဲ့ တခြားဒြပ်စင်တွေရဲ့ ဓာတ်ပြုမှုပါပဲ။ လွတ်လပ်သောအောက်စီဂျင်များ တစ်စတစ်စစုပုံလာတာကို ဘူမိဗေဒပညာရှင်များက ခြေရာကောက်နိုင်ပါတယ်၊ သံချေးတက်ခြင်းဆိုတဲ့ ဖြစ်စဉ်မှာ လွတ်လပ်သောအောက်စီဂျင်နဲ့ ပေါင်းစပ်နေတဲ့ အနီရောင်သံချေးအစင်းကြောင်းများကို တွေ့ရလို့ပဲ ဖြစ်ပါတယ်။

သို့သော်လည်း တချို့မျိုးစိတ်များဟာ အောက်စီဂျင်များသထက်များလာတဲ့လေထုနဲ့ လိုက်လျောညီထွေ နေတတ်လာခဲ့ကြပါတယ်။ တချို့ကတော့ အောက်စီဂျင်အက်တမ်တွေရဲ့ မြင့်မားတဲ့စွမ်းအင်ကိုအသုံးချပြီး သူတို့ ဇီဝဖြစ်စဉ်တွေကို စွမ်းအင်ထောက်ပံ့ပေးတတ်လာခဲ့ကြပါတယ်။ ဒီလိုနည်းနဲ့ ပထမဆုံးသော eukaryote တွေဟာ လွန်ခဲ့တဲ့ နှစ် (၂)ဘီလျံလောက်က စတင်ပေါ်ပေါက်ခဲ့ပါတယ်။ ၎င်းတို့ပေါ်လာခြင်းက ရှုပ်ထွေးဆန်းပြားမှု နောက်တစ်ဆင့် ဖြစ်ပေါ်လာခြင်းပါပဲ။ Prokaryote များလိုပဲ eukaryote များဟာ ကလာပ်စည်းတစ်ခုတည်းရှိတဲ့ သက်ရှိတွေဖြစ်ပါတယ်။ သို့သော် prokaryote များထက် ပိုမိုကြီးမားပြီး သူတို့ရဲ့ DNA ကို ဗဟိုနြူကလိယပ်စ်ထဲမှာ ထည့်သိမ်းထားပါတယ်။ ဒါ့ကြောင့် သူတို့မျိုးပွားတဲ့အခါ ပိုပြီးတိတိကျကျပွားနိုင်စေတာဖြစ်ပါတယ်။ တချို့ eukaryote တွေက မျိုးမပွားခင် DNA အပိုင်းအစလေးတွေကို ဖလှယ်လာခဲ့ကြတယ်၊ သားသမီးကလာပ်စည်းတွေက မိနဲ့ဘ ကလာပ်စည်းနှစ်ခုလုံးစီက အရည်အသွေးတွေမျှဝေရရှိတယ်လို့ ဆိုလိုတာပါ။ ဒါဟာ မျိုးပွားခြင်းအသွင်သစ်တစ်ခုရဲ့ နိဒါန်းပါပဲ၊ sexual reproduction လို့ ခေါ်ပါတယ်။ Sexual reproduction က အမျိုးအစားပိုမိုစုံလင်မှုကို ဖြစ်စေပါတယ်၊ အကြောင်းက သားသမီးတွေဟာ မိဘတစ်ဦးဦးနဲ့ ထပ်တူထပ်မျှ တူညီမှု ဘယ်တော့မှမရှိကြလို့ပါ။ အကျိုးဆက်အဖြစ် natural selection ရဲ့ အရှိန်က ပိုမိုမြန်ဆန်လာခဲ့ပါတယ်။ ဒါ့ကြောင့်ပဲ ကမ္ဘာဂြိုဟ်သမိုင်းရဲ့ နောက်ဆုံး ဘီလျံနှစ်များအတွင်းမှာ အမျိုးစုံလင်လှတဲ့သက်ရှိတွေဟာ ယခင့်ယခင်ထက် ပိုမိုမြန်ဆန်စွာ တိုးပွားလာခဲ့ဟန်တူပါတယ်။

ကမ္ဘာ့ဇီဝလွှာသမိုင်းရဲ့ အထင်ကရအပြောင်းအလဲတွေထဲမှာ အရေးအပါဆုံးတစ်ခုကတော့ လွန်ခဲ့တဲ့ နှစ်သန်း (၆၀၀)လောက်မှာ ပထမဆုံး ဗဟုကလာပ်စည်းဖွဲ့သက်ရှိများ (multi-celled organism) ပေါ်ပေါက်လာခြင်းပါ။ Ediacaran ခေတ်၊ နောက်ပြီးတော့ Cambrian ခေတ်များဆီက သာမန်မျက်စိနဲ့ပင် ထင်ထင်ရှားရှားမြင်နိုင်တဲ့ ကြီးကြီးမားမားကျောက်ဖြစ်ရုပ်ကြွင်းတွေ ရုတ်တရက်ဆိုသလို ပေါ်ထွက်လာပါတယ်။ သက်ရှိအများစုဟာ ကလာပ်စည်းတစ်ခုတည်းပါတဲ့ prokaryote နဲ့ eukaryote တွေအဖြစ် ရှိနေသေးပေမယ့် အဲဒီအချိန်ကစလို့ ရုပ်ကြွင်းပညာရှင်တွေဟာ ကလာပ်စည်းများစွာပါတဲ့သက်ရှိတွေ ပေါ်ပေါက်လာမှုကို ခြေရာခံလို့ ရခဲ့ပါတယ်။ ဒီလိုသက်ရှိတွေဟာ ဘီလျံနဲ့ချီတဲ့ eukaryote ကလာပ်စည်းတွေနဲ့ ဖွဲ့စည်းထားပါတယ်၊ ကလာပ်စည်းတွေအများကြီးက လုပ်ငန်းဆောင်တာတွေကို စုပေါင်းဆောင်ရွက်ကြပြီး သတ္တဝါတစ်ခုရယ်လို့ ဖြစ်ပေါ်လာခဲ့ပါတယ်။ ဒီပေါ်ပေါက်မှုဟာ ဆန်းပြားရှုပ်ထွေးမှု အဆင့်သစ်တစ်ခုရဲ့ စမှတ်ပါပဲ။

အစပိုင်းမှာတော့ ကလာပ်စည်းများစွာပါဝင်တဲ့ သက်ရှိတွေဟာ ပင်လယ်ထဲမှာနေခဲ့ကြတာပါ။ သို့ပေမယ့် လွန်ခဲ့တဲ့နှစ် သန်း(၅၀၀)လောက်မတိုင်မီမှာ တချို့သက်ရှိတွေ (ဖြစ်နိုင်တာက အစောပိုင်းအပင်တွေနဲ့ အင်းဆက်တွေ)ဟာ ကုန်းမြေပေါ်သို့ တက်လှမ်းစူးစမ်းလာခဲ့ကြပါတယ်။ ဒီကိစ္စက သိပ်မလွယ်လှပါဘူး၊ အကြောင်းက ရေထဲမှာ ဆင့်ကဲဖြစ်ပေါ်ခဲ့ကြတဲ့ သူတို့ဟာ ဇီဝကမ္မဖြစ်စဉ်နဲ့ မျိုးပွားမှုအတွက် ရေကိုလိုအပ်လို့ပါ။ ဒါ့ကြောင့် ယနေ့ခေတ် ကုန်းသတ္တဝါများအားလုံးကဲ့သို့ စောစောကသက်ရှိတွေဟာ သူတို့ကိုယ်ထဲက ဓာတုဖြစ်စဉ်တွေကို ကာကွယ်ဖို့ စပယ်ရှယ်အရေပြားတွေ၊ သူတို့သားသမီးတွေကိုကာကွယ်ဖို့ ဥလိုမျိုး ပိုမိုဆန်းပြားတဲ့အကာအကွယ်တွေကို ဖန်တီးလာခဲ့ကြပါတယ်။ အဲဒီအချိန်ကစလို့ ကြီးမားတဲ့သက်ရှိမျိုးစိတ်တွေ သန်းပေါင်းများစွာ ပေါ်ပေါက်လာခဲ့တယ်၊ အရေအတွက်လည်းတိုးပွားလာခဲ့တယ်၊ ပြီးတော့ မျိုးသုဉ်းကုန်ကြပြန်တယ်၊ ဒီထဲမှာ အစောဆုံးကုန်းနေရေနေသတ္တဝါတွေ၊ ဒိုင်နိုဆောတွေနဲ့ ပထမဆုံး နို့တိုက်သတ္တဝါတွေ ပါဝင်ပါတယ်။ မျိုးစိတ်တွေ ထောင်ပေါင်းများစွာ (သို့) သန်းပေါင်းများစွာ ပျက်သုဉ်းတဲ့အချိန်၊ ရုတ်တရက်အပြောင်းအလဲတွေဖြစ်တဲ့ ကာလတွေ ရှိခဲ့တယ်ဆိုတာ ကျွန်တော်တို့ သိလာရပါပြီ။ တစ်ခါတလေမှာ ဒီလိုမျိုးသုဉ်းတဲ့ဖြစ်ရပ်တွေဟာ နေအဖွဲ့အစည်းအတွင်း လှည့်ပတ်သွားလာနေဆဲဖြစ်တဲ့ ဂြိုဟ်မွှားတချို့က ကမ္ဘာကိုလာတိုက်မိခြင်းကြောင့် ဖြစ်ခဲ့တာပါ။ ဒီလိုတိုက်မိခြင်းဟာ နြူကလိယစစ်ပွဲမျိုးနဲ့ အလားသဏ္ဍာန်တူပါလိမ့်မယ်၊ ဧရာမဖုန်ထုတိမ်တိုက်ကြီးတွေ ဖြစ်ပေါ်စေပြီး နေကို လပေါင်းများစွာ၊ နှစ်ပေါင်းများစွာ မမြင်နိုင်အောင် ဖုံးအုပ်နေခဲ့မှာဖြစ်သလို အားပြင်းလှတဲ့ဆူနာမီတွေလည်း ဖြစ်ပေါ်စေခဲ့ပါလိမ့်မယ်။ လွန်ခဲ့တဲ့နှစ်(၆၅)သန်းလောက်ကဖြစ်ခဲ့တဲ့ ဒိုင်နိုဆောမျိုးစိတ်တွေအများစု မျိုးသုဉ်းသွားခဲ့မှုဟာ ဂြိုဟ်သိမ်တစ်ခုက ကမ္ဘာကိုဝင်တိုက်သွားခြင်းကြောင့် ဖြစ်နိုင်စရာရှိပါတယ်။ အစောဆုံးနို့တိုက်သတ္တဝါတွေဟာ အရွယ်သေးငယ်ခဲ့ပုံရပြီး ကြွက်စုတ်တွေနဲ့ဆင်တူတဲ့ တွင်းအောင်းသတ္တဝါမျိုး ဖြစ်ဟန်ရှိပါတယ်။ သူတို့ရဲ့ အရွယ်သေးငယ်မှုနဲ့ ညဘက်မှာရှင်သန်လှုပ်ရှားတတ်တဲ့သဘာဝကြောင့် ဂြိုဟ်သိမ်တွေ ကမ္ဘာကိုဝင်ဆောင့်တဲ့အခါ ကြီးမားတဲ့ဒိုင်နိုဆောတွေထက်စာရင် သူတို့ကရှင်သန်ကျန်ရစ်ဖို့ ပိုစွမ်းနိုင်ခဲ့တာ ဖြစ်ပါလိမ့်မယ်။

ဒိုင်နိုဆောတွေလည်း ရှင်းသွားရော နို့တိုက်သတ္တဝါတွေက ဒိုင်နိုဆောတွေနေခဲ့တဲ့ဒေသတွေမှာ အလိုက်သင့် ဝင်ရောက်နေထိုင်ခဲ့ကြပါတော့တယ်။ ဒီလိုနဲ့ ခပ်မြန်မြန်ပဲ နို့တိုက်သတ္တဝါမျိုးစိတ်သစ်တွေ တစ်လှေကြီး ပေါ်ပေါက်လာတာကို တွေ့ရပါတယ်။ ပရိုင်းမိတ် ဆိုတဲ့အုပ်စုကတော့ အဓိကအားဖြင့် သစ်ပင်တွေပေါ်မှာနေခဲ့တာပါ။ ဒီ့အတွက် ပရိုင်းမိတ်တွေဟာ ဆုပ်ကိုင်နိုင်စွမ်းရှိတဲ့ လက်တွေ၊ အရာဝတ္ထုတွေကို သုံးဖက်မြင်နိုင်စွမ်းတဲ့ မျက်လုံးတွေ၊ အမြင်အာရုံကနေရတဲ့ အချက်အလက်တွေကို စီမံခန့်ခွဲနိုင်စွမ်းရှိတဲ့ ဦးနှောက်ကြီးကြီးမားမားတွေ လိုအပ်ပါတယ်။လွန်ခဲ့တဲ့နှစ် သန်း (၂၀)အတွင်း ပရိုင်းမိတ်တွေထဲက အစောပိုင်းလူဝံမျိုးစိတ်တွေဟာ မြေကြီးပေါ်မှာ နေတဲ့အချိန် ပိုများလာခဲ့ပါတယ်။ လွန်ခဲ့တဲ့နှစ် (၇) သန်းလောက်မှာ အာဖရိကတိုက်တစ်နေရာမှာ (ယခင်က လေးဖက်ထောက်သွားခဲ့ကြတဲ့) လူဝံတချို့ဟာ ခြေထောက်နှစ်ချောင်းပေါ် မတ်တပ်ရပ် သွားလာနိုင်ခဲ့ကြပါတယ်။ သူတို့ဟာ ပထမဆုံး hominine* တွေ ဖြစ်ကြပါတယ်။

(*ကျွန်တော်တို့ရဲ့ အနီးဆုံး ဘိုးဘေးဘီဘင်တွေဖြစ်တဲ့ ခြေနှစ်ချောင်းထောက် မတ်တပ်သွား လူဝံမျိုးနွယ်)

ကျွန်တော်တို့ရဲ့ လူသိအများဆုံး ဘိုးဘေးဖြစ်နိုင်သူကတော့ Lucy ပါ။ သူ(မ)ဟာ hominine အုပ်စု Australopithecines မျိုးနွယ်ဝင်ဖြစ်ပြီး လွန်ခဲ့တဲ့ နှစ် (၃)သန်းလောက်က အာဖရိကတိုက်ရဲ့ ယနေ့ခေတ် အီသီယိုးပီးယားမှာ နေထိုင်ခဲ့တာပါ။ သူ့ကျောရိုးနဲ့ ဦးခေါင်းခွံဆက်ပုံကို ကြည့်ပြီးပြောနိုင်တာက လူစီဟာ ခြေနှစ်ချောင်းထောက် မတ်တပ်သွားသူပါ။ မီးတောင်ချော်ပြာတွေပေါ် ဖြတ်လျှောက်သွားခဲ့တဲ့ တခြား Australopithecine (၂)ယောက်ရဲ့ခြေရာ ကျောက်ဖြစ်ရုပ်ကြွင်းများကိုလည်း မနုဿကျောက်ဖြစ်ရုပ်ကြွင်းပညာရဲ့ ရှေ့ဆောင်လမ်းပြပညာရှင်တစ်ဦးဖြစ်တဲ့ Mary Leakey က ရှာဖွေတွေ့ရှိခဲ့ပါတယ်။ လူစီက ကျွန်တော်တို့ထက် လူကောင်သေးပြီး ဦးနှောက်ကတော့ ယနေ့ခေတ် ချင်ပန်ဇီမျောက်ဝံတွေရဲ့ ဦးနှောက်အရွယ်အစားလောက်သာ ရှိပါတယ်၊ ဆိုတော့ ကျွန်တော်တို့များ လူစီ့ကိုတွေ့ခဲ့ရင် ချင်ပန်ဇီတစ်မျိုးလို့ပဲ ထင်မိမှာပါ။ လွန်ခဲ့တဲ့ နှစ် (၂)သန်း၊ အရှေ့အာဖရိကမှာ Homo habilis လို့ခေါ်တဲ့ အခြား hominine မျိုးစိတ်တစ်ခု ပေါ်ပေါက်လာခဲ့ပါတယ်။ ဒီမျိုးစိတ်ရဲ့ ထူးခြားမှုက ရိုးရိုးကျောက်လက်နက်ကိရိယာတွေကို လုပ်တတ်ခြင်းပါ။ အဲဒီကနေ နှစ် (၅)သိန်းအတွင်းမှာ နောက်ထပ် hominine မျိုးစိတ်တစ်ခုပေါ်လာပါတယ်၊ Homo ergaster သို့မဟုတ် Homo erectus လို့ခေါ်ပါတယ် (တိကျတဲ့အခေါ်အဝေါ်ကို ရုပ်ကြွင်းပညာရှင်တွေ အငြင်းပွားနေဆဲပါ)။ ဒီမျိုးစိတ်ဝင်တွေဟာ အရွယ်အားဖြင့် ကျွန်တော်တို့နဲ့ အတူတူလောက်ရှိပြီး ဦးနှောက်ကလည်း ကျွန်တော်တို့ဦးနှောက်အရွယ်အစားလောက်ကို ကြီးပါတယ်။ ရှေ့ကမျိုးစိတ် Homo habilis ထက် ပိုမိုဆန်းပြားတဲ့ ကျောက်လက်နက်ကိရိယာတွေကိုလည်း လုပ်တတ်ပါသေးတယ်။ ဒီမျိုးစိတ်ဝင်တချို့ဟာ အာဖရိကတိုက်ကိုစွန့်ခွာပြီး မျိုးဆက်ပေါင်းများစွာ ရွေ့လျားသွားလာခဲ့ကြတာ တရုတ်ပြည်လောက်ဝေးဝေးထိကို ရောက်ရှိခဲ့ကြပါတယ်။ 

ကျွန်တော်တို့မျိုးစိတ် Homo sapiens ဟာ လွန်ခဲ့တဲ့နှစ် (၂) သိန်းခွဲလောက်က အရှေ့အာဖရိကတစ်နေနေရာမှာ ပေါ်ပေါက်လာခဲ့ပါတယ်။ ဒီလိုပေါ်ပေါက်လာမှုနဲ့အတူ ကျွန်တော်တို့ဟာ လူ့သမိုင်းနယ်မြေထဲသို့ ချဉ်းနင်းဝင်ရောက်လို့လာပါပြီ။ ဆက်လက်ဖတ်ရှုရမယ့်အတိုင်း ကျွန်တော်တို့ လူတွေပေါ်လာခြင်းဟာ ရှုပ်ထွေးမှုအဆင့်သစ်တစ်ခု ပေါ်လာခြင်းကိုလည်း ညွှန်းဆိုပါတယ်။ ဒါက လူ့သမိုင်းဟာ တခြားသက်ရှိမျိုးစိတ်တွေရဲ့ သမိုင်းနဲ့ အလွန်ကို ကွဲပြားနေတဲ့အကြောင်းပါပဲ။

လူ့သမိုင်း၏ခေတ် (၃)ခေတ်အား နှိုင်းယှဉ်ကြည့်ခြင်း

	(၁) Forager ခေတ်

	ခရစ်မပေါ်မီ နှစ် (၂၅၀,၀၀၀) – (၈,၀၀၀)

	လူ့သမိုင်း၏ အရှည်ကြာဆုံးခေတ်၊ လူအစုအဖွဲ့ငယ်များ၊ ကမ္ဘာအနှံ့ပျံ့နှံ့ရောက်ရှိကြခြင်း၊ တိရစ္ဆာန်ကြီးများ မျိုးသုဉ်းခြင်း၊ နှေးကွေးသော လူဦးရေတိုးပွားမှု




	(၂) လယ်ယာခေတ်

	ခရစ်မပေါ်မီ နှစ် (၈,၀၀၀) - ခရစ်နှစ် (၁,၇၅၀)

	လူ့အဖွဲ့အစည်း စုဖွဲ့မှုကျစ်လစ်လာခြင်း၊ လူဦးရေ တိုးပွားမှု မြန်ဆန်လာခြင်း၊ မြို့ပြ၊ နိုင်ငံ၊ အင်ပါယာများ၊ စာအရေးအသား၊ မတူညီသောကမ္ဘာ့ဒေသများမှ မတူညီသော သမိုင်းကြောင်းများ




	(၃) မျက်မှောက်ခေတ်

	ခရစ်နှစ် (၁,၇၅၀) - လက်ရှိ

	တစ်ခုတည်းသော တစ်ကမ္ဘာလုံးဆိုင်ရာစနစ်၊ စွမ်းအင်သုံးစွဲမှု လျင်မြန်စွာ တိုးတက်လာခြင်း၊ မျိုးသုဉ်းမှုများ မြန်နှုန်းမြင့်လာခြင်း၊ ပျမ်းမျှလူ့သက်တမ်းများ တိုးတက်လာခြင်း







	အခန်း (၁)

ကနဦးအစများ

Forager တို့၏ ခေတ်

လိုအပ်တဲ့ အစားအစာနဲ့ တခြားအရာတွေကို လယ်ယာစိုက်ပျိုးခြင်းကနေ မဟုတ်ဘဲ အမဲလိုက်ခြင်းနဲ့ လှည့်လည်ရှာဖွေခြင်းဖြင့် ရယူစားသုံးတဲ့လူတွေကို Forager လို့ခေါ်တာပါ။ သူတို့တွေကို hunter-gatherer လို့လည်း ခေါ်ပါတယ်။ ဒီကာလကိုတော့ ကျောက်ခေတ်ဟောင်း (Paleolithic=old stone age) လို့ ခေါ်ပါတယ်။ Forager တွေရဲ့ ခေတ်ဟာ လူ့သမိုင်းရဲ့ ပထမဆုံးနဲ့ သက်တမ်းအကြာဆုံးခေတ်ဖြစ်ပါတယ်။ လူ့သမိုင်းရဲ့ အခြေခံအုတ်မြစ်တွေ စတင်အခြေတည်ခဲ့တဲ့ကာလလည်း ဖြစ်ပါတယ်။

စားဖို့၊ နေဖို့၊ ဝတ်ဖို့နဲ့ ဓလေ့ရိုးရာ ကိစ္စတွေအတွက် လိုအပ်တဲ့အရင်းအမြစ်တွေကို သူတို့က လိုက်လံရှာဖွေတယ်။ အများအားဖြင့်တော့ သူတို့ရဲ့ ပတ်ဝန်းကျင်ကို ပြုပြင်ပြောင်းလဲဖို့ မကြိုးစားဘဲနဲ့ ရရာရှာဖွေပြီးပဲ နေထိုင်ခဲ့ကြပါတယ်။ သူတို့အချင်းချင်းကြားမှာနဲ့ ပတ်ဝန်းကျင်နဲ့ ပတ်သက်ဆက်ဆံတဲ့နေရာမှာ forager တွေဟာ လူဝံတွေလို တခြားမျိုးစိတ်တွေနဲ့ အပေါ်ယံအားဖြင့် တူညီတဲ့ဘဝနေထိုင်ပုံတွေရှိပေမယ့် သူတို့ရဲ့ တမူထူးတဲ့ဓလေ့နဲ့ အတတ်ပညာဆိုင်ရာ ဖန်တီးမှုစွမ်းရည်က သူတို့ရဲ့ လူမှုဘဝနေထိုင်ပုံကို ကွဲပြားသွားစေတယ်။ လူသားတွေသာလျှင် သင်္ကေတသုံးဘာသာစကားနဲ့ အချင်းချင်း ဆက်သွယ်ပြောဆိုတတ်တာပါ။ ဘာသာစကားက ကျား၊မ မဟူ လူတွေကို သူတို့ရဲ့ အသိဗဟုသုတကို အသေးစိတ် တိတိကျကျမျှဝေဖို့နဲ့ စုဆောင်းဖို့ ကူညီပေးပါတယ်။ ဒီလို ဗဟုသုတ၊ အတတ်ပညာနဲ့ လူမှုဘဝနေထိုင်ပုံတွေကို စဉ်ဆက်မပြတ် လက်ဆင့်ကမ်းမျှဝေခဲ့ကြလို့ ရှေးကျောက်ခေတ်ဟောင်းက လူတွေဟာ ပတ်ဝန်းကျင်အခြေအနေမျိုးစုံမှာ သဟဇာတဖြစ်အောင် နေတတ်လာခဲ့ပါတယ်၊ တခြားသက်ရှိ အုပ်စုကြီးတွေ မယှဉ်သာအောင် ယဉ်ကျေးမှုဓလေ့နဲ့ အတတ်ပညာဆိုင်ရာမှာ စုံစုံလင်လင် ဖွံ့ဖြိုးလာခဲ့တယ်။ အခြေအနေသစ်တွေနဲ့ ပတ်ဝန်းကျင်သစ်တွေမှာ အံဝင်ခွင်ကျနေတတ်တဲ့ လူသားတွေရဲ့ ဒီစွမ်းရည်ထူးက လူ့သမိုင်းရဲ့ အဓိကသော့ချက်ဖြစ်ပါတယ်။

သိရသလောက်ကတော့ အစောဆုံးလူသားတွေဖြစ်တဲ့ forager တွေရဲ့ခေတ်က လွန်ခဲ့တဲ့ နှစ်ပေါင်း ၂သိန်းခွဲ ကနေ စတင်ပါတယ်။ ဒီအချိန်ဟာ ကျွန်တော်တို့ Homo sapiens လူမျိုးနွယ် ကမ္ဘာပေါ်မှာ စတင်ပေါ်ပေါက်လာတဲ့ အချိန်လည်း ဖြစ်ပါတယ်။ လှည့်လည်ရှာဖွေနေထိုင်တဲ့ လူ့အဖွဲ့အစည်းတွေ ဒီနေ့ခေတ်ထိ ရှိသေးပေမယ့်လို့ forager တွေရဲ့ ခေတ်ဟာ ပထမဆုံး လယ်ယာစိုက်ပျိုးတဲ့ လူ့အဖွဲ့အစည်းတွေ ပေါ်ပေါက်လာချိန် (လွန်ခဲ့တဲ့ နှစ် ၁သောင်း) လောက်မှာပဲ အဆုံးသတ်ခဲ့ပါပြီ။ ဒီနောက်ပိုင်းမှာ အမဲလိုက်၊ လှည့်လည်ရှာဖွေတဲ့နည်းလမ်းက လူ့အသိုင်းအဝိုင်းအတွက် တစ်ခုတည်းသော လူမှုဘဝနေထိုင်နည်းအဖြစ်ကနေ အဆုံးသတ်သွားခဲ့ပါတယ်။ 



	[image: ]

	 
	[image: ]





[image: ]


Forager ခေတ်၏ အထင်ကရဖြစ်ရပ်များ

[image: ]






	ခရစ်မတိုင်မီနှစ် 

	၃၀၀,၀၀၀ – ၂၀၀,၀၀၀

	ခေတ်သစ်လူသား အာဖရိကတိုက်တွင် စတင်ပေါ်ပေါက်ခဲ့




	ခရစ်မတိုင်မီနှစ် 

	၂၅၀,၀၀၀

	ကျောက်လက်နက်ကိရိယာအတတ်ပညာ ပိုမိုဆန်းသစ်တီထွင်လာခဲ့




	ခရစ်မတိုင်မီနှစ် 

	၂၀၀,၀၀၀

	လူသားများ အာဖရိကတိုက်အနှံ့ ဖြန့်ကျက်နေထိုင်ခဲ့




	ခရစ်မတိုင်မီနှစ် 

	၁၀၀,၀၀၀

	လူသားများ အာဖရိကတိုက်မှ ယူရေးရှားသို့ ကူးသန်းနေထိုင်ခဲ့




	ခရစ်မတိုင်မီနှစ် 

	၅၀,၀၀၀

	ပိုမိုဆန်းပြားသော အတတ်ပညာများ အရှိန်အဟုန်မြင့် တိုးတက်လာခဲ့





OEBPS/d2d_images/chapter_title_above.png





OEBPS/d2d_images/chapter_title_corner_decoration_left.png





OEBPS/d2d_images/cover.jpg
This Fleeting World
by David Christian

)
6§ QMO Qﬁmgj

oC C
(_\I'EO?/’JOODQLQCOS’D(VZ“BO

- )
P,
¢ 18
/{“ ¥ 3
y{f} B #
s o






OEBPS/d2d_images/chapter_title_corner_decoration_right.png





OEBPS/d2d_images/image000.png
BERKSHIRE PUBLISHING GROUP

Groat Barringlon, Massachusefs





OEBPS/d2d_images/chapter_title_below.png





